b'\n_START_ARTICLE_\nD.B. Cooper\n_START_SECTION_\nKapringen\n_START_PARAGRAPH_\nRundt klokken 14 den 24. november 1971 kj\xc3\xb8pte en mann i f\xc3\xb8rti\xc3\xa5rene en flybillett til Flight 305, en 30-minutters flytur fra Portland til Seattle, under navnet \xc2\xabDan Cooper\xc2\xbb. Han var ikledd en m\xc3\xb8rk dress, og hadde med seg en koffert. Han gikk ombord, og satte seg p\xc3\xa5 sete 18C, helt bak i flyet. Han tente en sigarett, og bestilte en bourbon og en brus. Vitner beskriver D.B. Cooper som \xc2\xaben mann i f\xc3\xb8rti\xc3\xa5rene, ca. 180 cm  h\xc3\xb8y, med m\xc3\xb8rke kl\xc3\xa6r og en koffert\xc2\xbb. _NEWLINE_Flight 305 lettet klokken 14.50, og etter noen minutter ga Cooper en lapp til flyvertinnen Florence Schaffner. P\xc3\xa5 lappen sto det: \xc2\xabJeg har en bombe i kofferten min. Jeg vil bruke den hvis n\xc3\xb8dvendig. Jeg vil at du skal sitte ved siden av meg. Dere blir kapret.\xc2\xbb Florence spurte om \xc3\xa5 f\xc3\xa5 se bomben, og Cooper \xc3\xa5pnet kofferten. Inni var det flere dynamittkubber, og et batteri. Cooper sa: \xc2\xabAlt jeg trenger \xc3\xa5 gj\xc3\xb8re, er \xc3\xa5 feste denne ledningen til batteriet, og vi er d\xc3\xb8de.\xc2\xbb S\xc3\xa5 sa han at han ville ha 200 000 dollar i 20-dollarsedler, og fire fallskjermer. Florence Schaffner gikk til cockpiten og fortalte pilotene om kapringen, og da hun gikk tilbake til Cooper, hadde han p\xc3\xa5 seg m\xc3\xb8rke solbriller._NEWLINE_Flight 305s pilot, William Scott, kontaktet Seattle\xe2\x80\x93Tacoma internasjonale lufthavns flygekontrolltjeneste, som informerte lokale og f\xc3\xb8derale myndigheter. De andre 36 passasjerene ble fortalt at ankomsten i Seattle ble forsinket, p\xc3\xa5 grunn av et mindre mekanisk problem. Flyet sirklet rundt Puget Sound i ca. to timer, mens politiet i Seattle trykket opp og noterte ned sedlene og seddelnumrene, og skaffet fire fallskjermer fra en lokal fallskjermklubb. _NEWLINE_Florence Schaffner la merke til at Cooper ikke var nerv\xc3\xb8s i det hele tatt, og etter en stund bestilte han enda en bourboun og litt vann. Han betalte, og insisterte p\xc3\xa5 at Schaffner beholdt vekselpengene.\n_START_SECTION_\nAnkomsten i Seattle\n_START_PARAGRAPH_\nKlokken 16.49 fikk Cooper vite at kravene hans var oppfylt, og flyet landet p\xc3\xa5 Seattle-Tacoma Airport klokken 17.45. Cooper fikk piloten til \xc3\xa5 kj\xc3\xb8re flyet bort til en isolert, opplyst del av rullebanen. Pengene og fallskjermene ble levert, og Cooper lot alle passasjerer, Florence Schaffner og senior-flyvertinne Alice Hancock forlate flyet. _NEWLINE_Mens det ble fylt drivstoff p\xc3\xa5 flyet, forklarte Cooper flygeplanen til flymannskapet: De skulle fly mot s\xc3\xb8r\xc3\xb8st, mot Mexico by, med lavest mulig hastighet (ca. 100 knop (190 km/t)og med en maksimal h\xc3\xb8yde p\xc3\xa5 3000 meter. For \xc3\xa5 sikre minimal hastighet, presisterte han at landingshjulene skulle v\xc3\xa6re nede, og vingeklaffene skulle senkes 15 grader. Andrepilot William Rataczak informerte Cooper om at de m\xc3\xa5tte fylle drivstoff en gang til f\xc3\xb8r de landet i Mexico by, p\xc3\xa5 grunn av den lave hastigheten. Cooper og flymannskapet ble enig om \xc3\xa5 fylle drivstoff i Reno i Nevada.\n_START_SECTION_\nI luften igjen\n_START_PARAGRAPH_\nKlokken 19.40 var Boeing 727-flyet i luften igjen, med kun Cooper, pilot Scott, andrepilot Rataczak, flyvertinne Mucklow og flymekaniker H.E. Anderson ombord. To F-106 jagerfly fra McChord Air Force Base fulgte etter, et over flyet og et under flyet, uten at Cooper visste det. Etter takeoff sa Cooper at flyvertinne Mucklow skulle slutte seg til resten av flymannskapet i cockpiten, og forbli der med d\xc3\xb8ren lukket. Da hun gikk, observerte Mucklow at Cooper bandt noe rundt livet. Rundt klokken 20.00 blinket et varsellys i cockpiten, noe som indikerte at d\xc3\xb8ren helt bakerst i flyet var \xc3\xa5pnet. Etter en stund merket de en stor forskjell i lufttrykket i kabinen. _NEWLINE_Klokken 22.15 landet Scott og Rataczak flyet p\xc3\xa5 Reno Airport i Nevada. Lokalt politi, sheriffer og f\xc3\xb8derale agenter omringet raskt flyet. Det var enn\xc3\xa5 ikke fastsl\xc3\xa5tt om Cooper fortsatt var ombord, men etter et v\xc3\xa6pnet s\xc3\xb8k i flyet bekreftet de at han var borte.'